b'\n_START_ARTICLE_\nBryan Little\n_START_SECTION_\nJuniorivuodet\n_START_PARAGRAPH_\nEnnen ammattilaisuraansa Little pelasi vuodet 2003\xe2\x80\x932007 Barrie Coltsin riveiss\xc3\xa4 OHL-junioriliigassa. Kaudella 2003\xe2\x80\x932004 Little oli joukkueensa paras maalintekij\xc3\xa4 ja toiseksi paras pistemies sek\xc3\xa4 OHL:n tulokaspelaajien maalip\xc3\xb6rssin k\xc3\xa4rkinimi tehty\xc3\xa4\xc3\xa4n 64:ss\xc3\xa4 runkosarjaottelussa tehot 34 maalia ja 24 sy\xc3\xb6tt\xc3\xb6pistett\xc3\xa4. H\xc3\xa4net nimettiin kauden j\xc3\xa4lkeen OHL:n vuoden tulokkaaksi ja liigan tulokkaiden t\xc3\xa4hdist\xc3\xb6kent\xc3\xa4lliseen. Kaudesta 2004\xe2\x80\x932005 alkaen h\xc3\xa4n oli kolmella per\xc3\xa4kk\xc3\xa4isell\xc3\xa4 kaudella Coltsin paras pisteidentekij\xc3\xa4, 2004\xe2\x80\x932005 ja 2006\xe2\x80\x932007 my\xc3\xb6s joukkueen paras maalintekij\xc3\xa4. Eniten pisteit\xc3\xa4 ja maaleja Little teki kaudella 2005\xe2\x80\x932006, jolla h\xc3\xa4n teki 109 tehopistett\xc3\xa4, 42 maalia ja 67 sy\xc3\xb6tt\xc3\xb6pistett\xc3\xa4. Kauden 2006\xe2\x80\x932007 p\xc3\xa4\xc3\xa4tteeksi h\xc3\xa4net nimettiin OHL:n toiseen t\xc3\xa4hdist\xc3\xb6kent\xc3\xa4lliseen._NEWLINE_Yhteens\xc3\xa4 Little teki nelj\xc3\xa4n OHL-vuotensa aikana 342 tehopistett\xc3\xa4, 113 maalia ja 189 sy\xc3\xb6tt\xc3\xb6pistett\xc3\xa4, 247:ss\xc3\xa4 runkosarjaottelussa ja 48 tehopistett\xc3\xa4, 22 maalia ja 26 sy\xc3\xb6tt\xc3\xb6pistett\xc3\xa4, 38:ssa pudotuspeliottelussa.\n_START_SECTION_\nAmmattilaisura\n_START_PARAGRAPH_\nAtlanta Thrashers varasi Littlen NHL:\xc3\xa4\xc3\xa4n numerolla 12 varaustilaisuuden 2006 ensimm\xc3\xa4isell\xc3\xa4 kierroksella. H\xc3\xa4n pelasi ensimm\xc3\xa4iset ammattilaisottelunsa kev\xc3\xa4\xc3\xa4ll\xc3\xa4 2007, jolloin h\xc3\xa4n edusti Thrashersin farmiseuraa Chicago Wolvesia kahdessa AHL-liigan pudotuspeliottelussa. H\xc3\xa4n pelasi ensimm\xc3\xa4isen NHL-ottelunsa 5. lokakuuta 2007, jolloin Thrashers kohtasi kotiottelussaan Washington Capitalsin. Little teki joukkueensa ainoan maalin Capitalsin 3\xe2\x80\x931-voittoon p\xc3\xa4\xc3\xa4ttyneess\xc3\xa4 ottelussa ja h\xc3\xa4net nimettiin ottelun kakkost\xc3\xa4hdeksi._NEWLINE_Little pelasi kaudella 2007\xe2\x80\x932008 48 NHL:n runkosarjaottelua, joissa h\xc3\xa4n ker\xc3\xa4si 16 tehopistett\xc3\xa4, kuusi maalia ja kymmenen sy\xc3\xb6tt\xc3\xb6pistett\xc3\xa4. Suuren osan kaudesta h\xc3\xa4n pelasi my\xc3\xb6s Chicago Wolvesin riveiss\xc3\xa4 AHL:ss\xc3\xa4. H\xc3\xa4n edusti Wolvesia 34:ss\xc3\xa4 AHL:n runkosarjaottelussa, joissa h\xc3\xa4n teki 25 tehopistett\xc3\xa4, yhdeks\xc3\xa4n maalia ja 16 sy\xc3\xb6tt\xc3\xb6pistett\xc3\xa4, ja 24:ss\xc3\xa4 pudotuspeliottelussa, joissa h\xc3\xa4n teki kahdeksan maalia ja antoi nelj\xc3\xa4 maalisy\xc3\xb6tt\xc3\xb6\xc3\xa4. H\xc3\xa4n oli kes\xc3\xa4kuussa 2008 voittamassa AHL:n mestaruutta, Calder Cupia, kun Chicago Wolves voitti loppuottelusarjassa Wilkes-Barre/Scranton Penguinsin voitoin 4\xe2\x80\x932._NEWLINE_Littlen tilastojen valossa paras kausi Atlanta Thrashersissa oli kausi 2008\xe2\x80\x932009, jolla h\xc3\xa4n oli joukkueen toiseksi eniten maaleja ja nelj\xc3\xa4nneksi eniten pisteit\xc3\xa4 tehnyt pelaaja tehty\xc3\xa4\xc3\xa4n 79:ss\xc3\xa4 ottelussa 51 tehopistett\xc3\xa4, 31 maalia ja 20 sy\xc3\xb6tt\xc3\xb6pistett\xc3\xa4. Kaudesta 2011\xe2\x80\x932012 alkaen Little pelaa Winnipeg Jetsiss\xc3\xa4 Atlanta Thrashersin muutettua uuden omistajan my\xc3\xb6t\xc3\xa4 Winnipegiin, Manitobaan.\n_START_SECTION_\nMaajoukkue\n_START_PARAGRAPH_\nLittle edusti Kanadaa vuoden 2007 j\xc3\xa4\xc3\xa4kiekon nuorten maailmanmestaruuskilpailuissa ja oli voittamassa maalleen kultaa. H\xc3\xa4n teki kuudessa ottelussa yhden maalin ja antoi yhden maalisy\xc3\xb6t\xc3\xb6n.'